钦定古今图书集成/明伦汇编/官常典/第522卷 > 董俊
## 钦定古今图书集成/明伦汇编/官常典/第522卷 > 董俊

按《元史》本传：“俊字用章，真定槁城人。少力田，长涉书
史，善骑射。金贞祐间，边事方急，槁城令立的募兵，射
上中者拔为将。众莫能弓，独俊一发破的，遂将所募
兵迎敌。岁乙亥，国王木华黎帅兵南下，俊遂降。己卯，
以劳擢知中山府事，佩金虎符。金将武仙据真定，定
武诸城皆应仙。俊率众夜入真定，逐仙走之，定武诸”
城复去，仙来附。庚辰春，金大发兵益仙，治中李全叛
中山应之。俊军时屯曲阳，仙锐气来战，败之黄山下。
仙脱走，献捷于木华黎，由是仙以穷降。木华黎承制
授俊龙虎卫上将军，行元帅府事，驻槁城。俊尝谒木
华黎曰：“武仙黠不可测，终不为我用，请备之。”木华黎
然其言，承制授左副元帅，升《槁城县》为永安州，号其
众为匡国军事一委俊。己酉，仙果杀都元帅史天倪，
据真定以叛，旁郡县皆为仙守。俊提孤军居反侧间，
战士不满千人，拒守永安。仙攻之期年，无所利，乃纵
兵蹂禾稼。俊呼语之曰：“汝欲得民而夺之食，无道，贼
不为也。”仙惭而去。俊出兵掩击之，仙败走。久之，俊复
夜入真定，仙走死，乃纳史天倪弟天泽为帅。壬辰，会
诸军围汴。明年，金主弃汴奔归德，追围之。金兵夜出，
薄诸军于水，俊力战死焉，时年四十有八。俊早丧父，
事母以孝闻。岁时庙祭，非疾病跪拜必尽礼。子虽孩
乳，亦使之序拜，曰：“祀以孝先也，礼宜如是。”待族亲故
人，皆有恩意，里夫家僮，亦接之有道。克汴时，以侍其
轴为贤。延归教诸子，尝曰：“射，百日事耳，《诗》《书》非积学

吾累也。”俊忠实自许，不为夷险少移。临阵勇气慑众，
立矢石间，怡然若无事，虽中伤亦不为动。每慕马援
为人，曰：“马革裹尸，援固可壮。”故战必持矛先士卒。或
谏止之，俊曰：“我人臣也，敌在前，不死，乃趋安脱危乎？”
先是，戊子岁，朝于行在，诸将献户口各增，数要利，吏
请如众。俊曰：“民实少而欺以数多，他日上需求无应，
必重敛以承命，是我独利而民日困也。”行元帅府时，
狂男子三百馀人，期日作乱，事觉，戮其渠魁，馀并释
之。深、冀间妖人惑众，图为不轨，连逮者数万人，有司
议当族。俊力请主者但诛首恶。永安节度使刘成叛
降武仙于威州，俊下令曰：“逆者一人，馀能去逆，即忠
义士与其家财。仍奏官之。”众果去成降。沃州民砦天
台为盗，既破降之，他将利其子女欲掠之。俊曰：“城降
而俘其家，仁者不为也。”众义不取。南征时，人多归俊
愿为奴者，既全其家，归悉纵为民。邻境人有被掠卖
者，亦与直赎还之。其天性之美类如此。俊器度弘远，
善战而不妄杀，故人乐为之用，大小百战，无不克捷。
为政宽明，见人善治田卢，必召与欢语，有惰者则怒
罚之，故其部完实，民惟恐其去也。赠翊运效节功臣、
太傅、开府仪同三司、上柱国，封寿国公，谥忠烈，加赠
推忠翊运效节功臣、太傅、开府仪同三司、上柱国，改
封赵国公。